En sygeplejerske på hjerte-lungekirurgisk afdeling på Aalborg Universitetshospital er blevet testet positiv for coronavirus. Det oplyser Region Nordjylland til TV2 Nord. Sygeplejersken var inde som vikar fredag, da vedkommende begyndte at føle sig syg med feber. Vikaren blev sendt hjem og testet, og testen viste, at sygeplejersken var smittet med covid-19. To andre fra personalet blev efterfølgende sendt hjem i isolation, fordi de havde været i kontakt med den pågældende vikar. Begge testes for coronavirus fire og seks dage efter hjemsendelsen. Vikaren havde ingen nær kontakt med patienter under arbejdet, og derfor er ingen patienter på hjerte-lungeafdelingen på Aalborg Universitetshospital blevet isoleret. Lægehus i Skagen lukket på grund af coronasmitte Et lægehus i Skagen har onsdag meldt ud, at lægehuset er lukket resten af ugen på grund af coronavirus. Der har været en person i lægehuset med coronavirus, oplyser lægehuset på en seddel på husets dør. Det er uvist, hvornår den smittede person har været i huset, og Lægerne Skovbrynet ønsker ikke at uddybe yderligere over for TV2 Nord. Ved uopsætteligt behov kan patienter stadig ringe til lægehuset.
Region Nordjylland bekræfter, at en sygeplejevikar er blevet testet positiv for coronavirus. Vikaren har ikke været i nær kontakt med patienter.